Dis-Chem wil appelleer teen boete oor duur gesigmaskers(Foto: Karen Sandison/ANA) Die Suid-Afrikaanse apteekgroep Dis-Chem sê hy gaan appelleer teen ŉ besluit van die Mededingingstribunaal waarin hy daaraan skuldig bevind is dat hy buitensporige pryse vir gesigmaskers te midde van die Covid-19-pandemie gehef het. Die tribunaal het Dis-Chem Dinsdag beveel om ŉ boete van R1,2 miljoen te betaal. Die tribunaal het bevind dat Dis-Chem artikel 8(1)(a) van die Mededingingswet oortree het deurdat die groep met die aankondiging van die algehele landwye afsonderingstydperk buitensporige pryse vir drie verskillende soorte gesigmaskers gehef het. “Ons het bevind dat Dis-Chem in die konteks van ŉ wêreldwye gesondheidskrisis met ŉ oormatige vraag na chirurgiese maskers wat noodsaaklik geag word in die stryd teen Covid-19, gewys het dat hy die markkrag geniet en uitoefen deur sy pryse wesenlik te verhoog, sonder ŉ beduidende toename in koste en ŉ beduidende toename in marges.” Volgens die tribunaal het Dis-Chem versuim om te wys dat die prysverhogings billik was. Dis-Chem het in reaksie gesê hy gaan die kwessie na die Mededingingsappèlhof verwys omdat die besluit volgens hom ŉ hele aantal feite- en regsfoute bevat. Die groep het in ŉ verklaring gesê die Mededingingstribunaal het nie in berekening gebring nie dat Dis-Chem op ŉ verantwoordelike manier gereageer het op ontwrigtings in die mark en verhoogde kleinhandelpryse, terwyl hy self beduidende prysverhogings en tekorte van verskaffers ondervind het. “Ons benadruk weer dat Dis-Chem nie buitensporige pryse vir gesigmaskers gevra het nie. Soos vir almal was dit ŉ uitdaging om voorraad te vind weens die ongekende wêreldwye omvang van die ramp, asook weens die ongekende skielike vraag na maskers,” het Ivan Salzman, Dis-Chem se uitvoerende hoof, gesê. “Ons doelwit was om maskers te bekom sodat daar aan kliëntevraag voldoen kon word, selfs al het ons plaaslike verskaffers geen beskikbare voorraad gehad nie en al moes ons hoër pryse betaal om miljoene maskers in te voer.” Die Mededingingskommissie het in Mei vanjaar aan die parlementêre portefeuljekomitee oor handel en nywerheid gesê hy ondersoek reeds nagenoeg 1 300 klagtes wat uit die Covid-19-krisis gespruit het. Tembinkosi Bonakele, kommissiehoof, het gesê die klagtes kom uit die hele kleinhandelsektor en sluit enigiets van groot maatskappye tot klein ondernemings in. Nagenoeg 43% van die klagtes was in Gauteng.